የታሰበውን ፣አዲስ ፣ ለተፈጥሮ አካባቢ ፍጹም ተስማሚ የሆነ ከተማ ለማደራጀት ፣ አዲስ ቴክኒክ ፤ ቁሳቁስ፤ የገንዘብ አቅምና የመሳሰለው የግድ ተፈላጊ ነው። ስለሆነም በአሸናፊነት የሚመረጠው ከተማ በሚመጡት 10 ዓመታት፣ 2,5 ቢሊዮን ዩውሮ ገንዘብ ሥራ ላይ በማዋል፤ አቅዱን ተግባራዊ ማድረግ ይጠበቅበታል። «ሻልከ 04 » በሚል ስያሜ የሚታወቀው የጀርመን የአንደኛ ምድብ የአግር ኳስ ክለብ የሚገኝባት ከተማ Gelsenkirchen ተጣማሪ ከሆነችው ከሄርተን፣ ወደ ቦትሮፕና ግላድቤክ፣ ሁለት መለስተኛ አውቶቡሶች ይመላለሳሉ። አውቶቡሶቹ የሚንቀሳቀሱት በመደበኛ ቤንዚን ወይም ዲዜል ሳይሆን በሃይድሮጅን ጋዝ ነው። የሃይድሮጅን ጋዙን የሚሞሉት ቀድሞ የደንጋይ ከሰል ማዕድን ማውጫ በነበረው Zeche Ewald በተሰኘው ጣቢያ ነው። በዚያ ጣቢያ ፣ የሃይድሮጅን ጋዝ የሚመረትበት ከፍተኛ የሥነ ቴክኒክ ማዕከል ተቋቁሟል። ሄርተን እንግዲህ በዚህ በመመካት ነው ከተጣማሪዋ ጌልዘንኪርኸን ጋር ለሩር አውራጃ የአዲስ ከተማ አያያዝ መሪም ሆነ አርአያ እሆናለሁ ብላ ለውድድር የተዘጋጀች። ከነፋስ ኃይል ከሚገኝ የኤልክትሪክ የኃይል ምንጭ ሌላ፤በሃይድሮጂን ጋዝ የሚንቀሳቀሱ የቤት መኪናዎችና አውቶቡሶች፣ ብስክሌቶች ጭምር፣ ሄርተንን በሚመጡት 10 ዓመታት ልዩ ገጽ እንደሚፈጥሩላት የተወዳዳሪዎቹ ባለስልጣናት ጽኑ ተስፋና እምነት ነው።
